”Se oli lähtenyt sairasauton kutsumisesta ja muuttunut poliisitehtäväksi.”

Helsingin poliisilla on käynnissä iso operaatio Itä-Helsingissä.

Humikkalantie ja Ritvalantie on katkaistu liikenteeltä.

Katuvalot on sammutettu eivätkä bussit kulje Humikkalantiellä, joka on pitkä reittikatu Vesalassa, lähellä Kontulaa ja Mellunmäkeä.

– Siellä on eristetty tietty alue erään omakotitalon ympäriltä, kertoo ylikomisario Jorma Makkonen, yleisjohtaja.

– Kyseessä on vaarallisen henkilön kiinniotto. Sivullisia ei ole vaarassa, mutta emme halua sinne nyt ulkopuolisia.

Tilanne käynnistyi kello 16.30 aikoihin.

– Se oli lähtenyt sairasauton kutsumisesta ja muuttunut poliisitehtäväksi, Makkonen kertoo.

Alunperin talossa oli sisällä kaksi aikuista, nyt enää yksi.

– Se on nyt eskaloitunut sillä tavalla, että häneen täytyy saada neuvotteluyhteys. Ja meidän pitää varustautua vähän järeämmin, Makkonen kertoo.

– Epäillään, että hänellä saattaa olla aseita.

­

­

­

Paikalla on poliisin omia panssaroituja ajoneuvoja, mutta armeijalta ei ole pyydetty virka-apua.

Kyseisellä henkilöllä ei ole Makkosen mukaan ”ainakaan mitään raskasta menneisyyttä” eli vakavaa rikosrekisteriä.

– Täällä on hyvin hiljaista, poliisiautoja seisoo ja drone on ilmassa, kertoo paikan ohi kello 21.40 kulkenut Lotta Haavisto.

– Ihmisiä on joitakin, odottavat kai, että pääsisivät koteihinsa.

Seutu on omakotivaltaista. Haaviston mukaan talot ovat pimeitä lukuun ottamatta lähistölle olevaa kerrostaloa, jossa joissain asunnoissa palavat valot.

­

­

Noora Henriksson oli ulkoiluttamassa koiraansa.

– Hyvin hiljaista täällä on. Ihmisiä käy katsomassa, jo osa odottaa, että pääsisi kotiin, Henriksson kertoo.

Leif Grip asuu lähellä ja kulki ohitse.

– Paljon täällä on poliisiautoja, ainakin kahdeksan laskin, ja siviiliautoja, ja paloautoa ja ambulanssia, Grip kuvaili näkemäänsä.

­

­

­

Uutista täydennetty kello 21.55 silminnäkijöiden kertomuksilla.

Oletko paikalla? Lähetä kuva Whatsappilla numeroon 040-6609019 tai täältä.